ET Euroopa Liidu Teataja L 231/1

KOMISJONI RAKENDUSMÄÄRUS (EL) 2017/1526,

6. september 2017,

milles käsitletakse toimeaine beeta-tsüpermetriini heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,

ning arvestades järgmist:

(1) Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Beeta-tsüpermetriini puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni rakendusotsusega 2011/266/EL (3).

(2) Vastavalt direktiivi 91/414/EMÜ artikli 6 lõikele 2 sai Ühendkuningriik 13. novembril 2009 taotluse äriühingult Cerexagri SAS toimeaine beeta-tsüpermetriini kandmiseks direktiivi 91/414/EMÜ I lisasse. Rakendusotsusega 2011/266/EL kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andme- ja teabenõuetele.

(3) Kõnealuse toimeaine mõju inimeste ja loomade tervisele ning keskkonnale taotleja kavandatud kasutusalade puhul on hinnatud direktiivi 91/414/EMÜ artikli 6 lõigetes 2 ja 4 sätestatud korra kohaselt. Määratud referentliikmesriik esitas esialgse hindamisaruande 4. aprillil 2013.

(4) Esialgse hindamisaruande on läbi vaadanud liikmesriigid ja Euroopa Toiduohutusamet (edaspidi „toiduohutusamet“). Toiduohutusamet esitas komisjonile oma järeldused toimeaine beeta-tsüpermetriini pestitsiidina kasutamise riskihindamise kohta (4)27. mail 2014. Toiduohutusamet jõudis järeldusele, et beeta-tsüpermetriini kasutamine selles hinnatud valdkondades kujutab endast suurt ohtu veeorganismidele, mesilastele ja mittesihtorganismiks olevatele lülijalgsetele. Lisaks ei olnud pinnase- ja veeorganismide riskihindamist ning põhjaveega kokkupuute hindamist võimalik lõpule viia, sest beeta-tsüpermetriini tsüklopropüülijäägi leviku ja käitumise kohta ei esitatud piisavalt teavet. Samuti ei esitatud teavet metabolismi kohta kariloomades, mis on loomsete saaduste korral oluline jääkide määratluse kinnitamisel, ning teavet metaboliit PBA toksilisuse ja selle olulisuse kohta tarbijatele avalduva riski hindamisel.

(5) Niisiis ei olnud olemasolevate andmete põhjal võimalik järeldada, kas kriteeriumid beeta-tsüpermetriini kandmiseks direktiivi 91/414/EMÜ I lisasse on täidetud.

(6) Komisjon palus, et taotluse esitaja esitaks oma märkused toiduohutusameti järelduste kohta. Lisaks palus komisjon komisjoni määruse (EL) nr 188/2011 (5) artikli 9 kohaselt esitada taotlejal oma märkused esialgse läbivaatamisaruande kohta. Taotleja esitas oma märkused ja need on põhjalikult läbi vaadatud.

(7) Vaatamata taotleja esitatud väidetele jäid põhjenduses 4 nimetatud probleemid siiski lahendamata. Seega ei ole tõendatud, et beeta-tsüpermetriini sisaldavad taimekaitsevahendid kavandatud kasutustingimustes üldjoontes vastavad direktiivi 91/414/EMÜ artikli 5 lõike 1 punktides a ja b sätestatud nõuetele.

(8) Seepärast ei tohiks beeta-tsüpermetriini vastavalt määruse (EÜ) nr 1107/2009 artikli 13 lõikele 2 heaks kiita.

(9) Käesolev määrus ei piira õigust esitada määruse (EÜ) nr 1107/2009 artikli 7 kohaselt beeta-tsüpermetriini kohta uut taotlust.

(10) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Toimeaine heakskiitmata jätmine

Toimeainet beeta-tsüpermetriini ei kiideta heaks.

Artikkel 2

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 6. september 2017 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(3) Komisjoni 2. mai 2011. aasta rakendusotsus 2011/266/EL, millega tunnistatakse põhimõtteliselt täielikuks toimikud, mis on esitatud üksikasjaliku läbivaatuse jaoks seoses beeta-tsüpermetriini, eugenooli, geraniooli ja tümooli võimaliku kandmisega nõukogu direktiivi 91/414/EMÜ I lisasse (ELT L 114 4.5.2011, lk 3).

(4) EFSA (European Food Safety Authority), 2014. Conclusion on the peer review of the pesticide risk assessment of the active substance beta-cypermethrin. EFSA Journal 2014;12(6):3717, 90 lk doi:10.2903/j.efsa.2014.3717.

(5) Komisjoni 25. veebruari 2011. aasta määrus (EL) nr 188/2011, millega sätestatakse üksikasjalikud eeskirjad nõukogu direktiivi 91/414/EMÜ rakendamiseks seoses selliste toimeainete hindamismenetlusega, mis kaks aastat pärast kõnealuse direktiivi teatavakstegemist ei olnud veel turule viidud (ELT L 53, 26.2.2011, lk 51).